Riżoluzzjoni tal-Parlament Ewropew dwar l-osservazzjonijiet li jagħmlu parti integrali mid-deċiżjoni ta' kwittanza għall-implimwntazzjoni tal-baġit għas-sitt, għas-seba', għat-tmien u għad-disa' Fond Ewropew għall-Iżvilupp għas-sena finanzjarja 2004



Official Journal L 340 , 06/12/2006 P. 0056 - 0062



Riżoluzzjoni tal-Parlament Ewropew dwar l-osservazzjonijiet li jagħmlu parti integrali mid-deċiżjoni ta' kwittanza għall-implimwntazzjoni tal-baġit għas-sitt, għas-seba', għat-tmien u għad-disa' Fond Ewropew għall-Iżvilupp għas-sena finanzjarja 2004 IL-PARLAMENT EWROPEW, - wara li kkunsidra r-rapport tal-Kummissjoni dwar is-segwitu tad-deċiżjonijiet ta' kwittanza għall-2003 (COM(2005)0449), - wara li kkunsidra l-komunikat tal-Kummissjoni dwar il-karti tal-bilanċ u l-kontijiet tad-dħul tas-sitt, tas-seba', tat-tmien, u tad-disa' Fond Ewropew għall-Iżvilupp għas-sena finanzjarja 2004 (COM(2005)0485 — C6-0430/2005), - wara li kkunsidra l-komunikat tal-Kummissjoni dwar ir-Rapport ta' l-Amministrazzjoni finanzjarja tas-sitt, tas-seba', tat-tmien u tad-disa' Fond Ewropew għall-Iżvilupp għas-sena finanzjarja 2004 (COM(2005)0307), - wara li kkunsidra r-rapport annwali tal-Qorti ta' l-Awdituri dwar l-attivitajiet tas-sitt, tas-seba', tat-tmien u tad-disa' Fond Ewropew għall-Iżvilupp relatat mas-sena finanzjarja 2004, flimkien mat-tweġibiet ta' l-istituzzjonijiet [1], - wara li kkunsidra d-dikjarazzjoni ta' assigurazzjoni dwar l-affidabilità tal-kontijiet kif ukoll dwar il-legalità u r-regolarità tat-tranżazzjonijiet bażiċi, preparat mill-Qorti ta' l-Awdituri bi qbil mal-Artikolu 248 tat-Trattat KE [2] - wara li kkunsidra r-rapport speċjali Nru 2/2005 tal-Qorti ta' l-Awdituri relatat ma' l-għajnuna mill-baġit ta' l-EDF lill-pajjiżi ACP: it-tmexxija tal-Kummissjoni fl-aspett tar-"riformi tal-finanzi pubbliċi", flimkien mat-tweġibiet tal-Kummissjoni [3] (preżentata permezz ta' l-Artikolu 248 (4), it-tieni inċiż, KE), - wara li kkunsidra r-rapport tal-Ġnus Magħquda dwar l-Għanijiet għall-Iżvilupp tal-Millenju [4], - wara li kkunsidra r-riżoluzzjoni tiegħu ta' l- 1 ta' Marzu 2001 dwar il-komunikat tal-Kummissjoni lill-Kunsill u lill-Parlament Ewropew dwar il-Politika ta' Żvilupp tal-Komunita Ewropea [5], - wara li kkunsidra r-riżoluzzjoni tiegħu tad- 9 ta' Marzu 2005 dwar il-ħidmiet ta' l-Assemblea Parlamentari konġunta bejn l-ACP u l-UE fl-2004 [6], - wara li kkunsidra r-riżoluzzjoni tiegħu tat- 8 ta' Ġunju 2005 dwar l-Isfidi Poltiċi u l-Mezzi Baġitarji ta' Ewropa ikbar 2007-2013 [7], - wara li kkunsidra r-riżoluzzjoni tiegħu tas- 17 ta' Novembru 2005 dwar l-istrateġija ta' żvilupp għall-Afrika [8], - wara li kkunsidra r-rapport annwali ta' l-attivitajiet ta' l-2004 ta' l-Uffiċċju għall-Koperazzjoni ta' l-EuropeAid, - wara li kkunsidra l-komunikat tal-Kummissjoni dwar ir-rapport annwali għall-2005 dwar il-politika ta' żvilupp tal-Komunita' Ewropea u d-dimostrazzjoni ta' l-għajnuna barranija fl-2004 (COM(2005)0292), - wara li kkunsidra r-rakkomandazzjonijiet tal-Kunsill tat- 22 ta' Frar 2006 (5677/2006 – C6-0094/2006, 5679/2006 – C6-0095/2006, 5680/2006 – C6-0096/2006, 5681/2006 – C6-0097/2006), - wara li kkunsidra l-Ftehima ta' Sħubija bejn fuq naħa waħda l-membri tal-grupp ta' l-Istati ta' l-Afrika, tal-Karibew u tal-Paċifiku u fuq in-naħa l-oħra l-Komunità Ewropea u l-Istati Membri tagħha, iffirmata f'Cotonou, Benin, fit-23 ta Ġunju 2000 [9] (il-Ftehima ta' Cotonou), - wara li kkunsidra l-Artikolu 33 tal-Ftehima Interna ta' l- 20 ta' Diċembru 1995 bejn ir-rappreżentanti tal-gvernijiet ta' l-Istati Membri fil-laqgħa tal-Kunsill, rigward l-iffinanzjar u l-amministrazzjoni ta' l-għajnuniet tal-Komunità li jagħmlu parti mit-Tieni Protokol Finanzjarju tar-raba' konvenzjoni ACP-KE [10], - wara li kkunsidra l-Artikolu 32 tal-Ftehima Interna tat- 18 ta' Settembru 2000 bejn ir-rappreżentanti tal-gvernijiet ta' l-Istati Membri, fil-laqgħa tal-Kunsill dwar l-iffinanzjar u l-amministrazzjoni ta' l-għajnuniet tal-Komunità li jaqgħu fi ħdan il-Protokol Finanzjarju tal-Ftehima ta' Sħubija bejn l-Istati Afrikani, tal-Karibew u tal-Paċifiku u l-Komunità Ewropea u l-Istati Membri tagħha, iffirmata f'Cotonou (Bénin) fit- 23 ta' Ġunju 2000, u l-allokazzjoni ta' l-għajnuniet finanzjarji destinati għall-pajjiżi u territorji barranin li għalihom japplikaw id-dispożizzjonijiet tar-Raba' Parti tat-Trattat KE [11], - wara li kkunsidra l-Artikolu 276 tat-Trattat KE, - wara li kkunsidra l-Artikolu 74 tar-Regolament Finanzjarju tas- 16 ta' Ġunju 1998 applikabbli għall-koperazzjoni għall-iżvilupp tal-finanzi permezz tar-raba' konvenzjoni ACP-KE [12], - wara li kkunsidra l-Artikoli 119 u 120 tar-Regolament Finanzjarju tas- 27 ta' Marzu 2003 applikabbli għad-disa' Fond Ewropew ta' Żvilupp [13], - wara li kkunsidra l-Artikolu 70 u l-Artikolu 71 (it-tielet inċiż) u l-Anness V tar-Regoli ta' Proċedura tiegħu, - wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Iżvilupp (A6-0110/2006), A. billi l-Artikolu 119 tar-Regolament Finanzjarju tas- 27 ta' Marzu 2003 applikabbli għad-disa' Fond Ewropew għall-Iżvilupp jobbliga lill-Kummissjoni sabiex timplimenta l-kwittanza wara li tagħti l-osservazzjonijiet li jakkumpanjaw id-deċizjoni u tagħmel rapport fuq talba tal-Parlament, dwar il-miżuri li ttieħdu wara dawn l-osservazzjonijiet u kummenti, B. billi r-riforma fl-amministrazzjoni ta' l-għajnuna esterjuri tal-Komunità kienet bdiet f'Mejju 2000 [14] u r-riforma fil-politika ta' żvilupp tal-Komunità f'Novembru 2000 [15], C. billi l-Ftehima ta' Sħubija ta' Cotonou ġiet fis-seħħ fl- 1 ta' April 2003, L-EDF u l-Għanijiet għall-Iżvilupp tal-Millennju (MDGs) 1. Jikkunsidra li l-politika ta' żvilupp hija element essenzjali tal-ħidma barranija ta' l-Unjoni Ewropea, li għandha l-għan li teqred il-faqar permezz ta' riformi soċjali u ekonomiċi u permezz ta' l-infurzar ta' sistemi soċjali, edukattivi u tas-saħħa, it-tkabbir tal-kapaċità tal-produzzjoni tal-popolazzjonijiet foqra, l-assigurazzjoni ta' ambjent sostenibbli u l-appoġġ 7 mogħti lill-pajjiżi kkonċernati biex jiżviluppaw l-ekonomija u l-potenzjalitajiet lokali; jifraħ li l-Kummisjoni se timxi f'din it-triq biex tikseb l-MDGs; 2. Jikkunsidra li l-Fond Ewropew għall-Iżvilupp (EDF) huwa għodda importanti fit-twettiq ta' din il-politika fil-pajjiżi ta' l-Afrika, tal-Karibew u tal-Paċifiku u li għandu jkun aktar effettiv permezz ta' l-insistenza fuq l-azzjonijiet li jfittxu l-qerda tal-faqar u permezz ta' l- implimentazzjoni mgħaġġla karatterizzata mit-trasparenza, responsabbilta' u li tosserva l-prinċipji ta' amministrazzjoni finanzjarja tajba; 3. Huwa konxju mid-diffikultajiet li hemm sabiex jitkejjel l-impatt ta' l-għajnuna komunitarja għall-kisba ta' l-MDGs f'ambjent ta' ħafna kontributuri; jistieden lill-Kummissjoni sabiex tagħmel sforz akbar fl-istabbiliment ta' mekkaniżmu xieraq li jkejjel impatt bħal dan u biex ma toqgħodx lura milli tikkalkula l-progress tal-pajjiżi li qed jiżviluppaw fl-implimentazzjoni ta' l-MDGs; 4. Jaqbel mal-Qorti ta' l-Awdituri [16] dwar il-ħtieġa li jkun hemm indikaturi oġġettivi, utli u komprensivi, li jkejjlu l-ħidma li tkun seħħet grazzi għall-għajnuna; jispera li l-indikaturi jkunu stabbiliti sal-2007-2013; 5. Jinnota li matul l-2004, mill-fondi totali ta' 2723 miljun ta' EUR provdut mill-EuropeAid għall-pajjiżi ACP (l-EDF u l-baġit ġenerali ta' l-Unjoni), 41 % (1129 miljun EUR) kienu użati għall-infrastruttura u għas-servizzi soċjali; jiddeplora l-fatt li 12-il miljun EUR biss (0,4 %) kienu użati għall-edukazzjoni bażiku u 74 miljun EUR (2,7 %) għas-saħħa bażika, minkejja r-rakkomandazzjoni imsemmija f'paragrafu 6 tar-riżoluzzjoni ta' kwittanza preċedenti [17]; iħeġġeġ b'insistenza lill-Kummissjoni sabiex iżżid l-approprjazzjonijiet għal dawn is-setturi u jitlob li l-persentaġġ tan-nefqa ta' l-Unjoni għall-koperazzjoni għall-iżvilupp allokata għall-edukazzjoni u għas-saħħa bażika fil-pajjiżi li qed jiżviluppaw tiżdied sostanzjalment; 6. Jinsisti li fir-rawnd li jmiss tad-Dokumenti Strateġiċi għal kull Pajjiż (Country Strategy Papers), is-saħħa u l-edukazzjoni, is-setturi prinċipali ta' l-MDG jingħataw aktar prijorità; 7. Jifraħ li l-għajnuna baġitarja settorjali [18] kienet identifikata bħala mezz li bih jiżdied il-livell finanzjarju allokat għall-edukazzjoni u għas-saħħa; jikkunsidra li din l-għażla hi aktar effikaċi mill-għajnuna baġitarja ġenerali, anke meta tkun marbuta mal-progress li jkun seħħ f'dawn l-oqsma; 8. Jappoġġja lill-Kummissjoni fl-isforzi tagħha sabiex timplimenta d-dispożizzjonijiet tal-Ftehima ta' Cotonou; jisħaq madanakollu li l-Kummissjoni ma rreklamatx il-kummerċ ġust b'mod xieraq, minkejja li dan hu stabbilit fl-Artikolu 23 (g) tal-Ftehima ta' Cotonou; jitlob lill-Kummissjoni sabiex jikkunsidra d-dispożizzjonijiet kollha tal-Ftehima ta' Cotonou, speċjalment l-Artikolu 23(g), dwar l-iżvilupp tal-kummerċ u li jinkludi l-promozzjoni tal-kummerċ ekwitabbli; 9. Iqis il-valuri tad-demokrazija, amministrazzjoni tajba, u d-drittijiet tal-bniedem, l-opportunitajiet indaqs, b'mod partikolari għar-rispett għad-drittijiet tan-nisa, it-tisħiħ tal-liġi ta' l-Istat u l-iżvilupp tal-kapaċitajiet ta' l-amministrazzjoni ġudizzjarja u ċivili b'mod effikaċi mhumiex biss valuri importanti minn natura tagħhom, li wieħed irid jimxi warajhom bħala objettivi għal għajnuna barranija, iżda jistgħu jkunu ta' benefiċċju għall-amministrazzjoni tajba ta' proġetti intenzjonati għall-għajnuna barranija; Kontabbiltà 10. huwa mħasseb mill-fatt li l-modernizzazzjoni tal-kontabbiltà ta' l-EDF mhijiex se tkun lesta fiż-żmien previst u li għalissa, il-kontijiet tagħhom huma mmexxija fuq bażi tas-sistema eżistenti ta' kontabbiltà OLAS (sistema ta' accounting online) ; jitlob li kull tliet xhur ikun infurmat bil-progress fil-modernizzazzjoni tas-sistema l-ġdida ta' l-informatika integrata (ABAC-FED) u l-implimentazzjoni tagħha fil-kwartieri uffiċjali u fost id-delegazzjonijiet; 11. Jinnota li minkejja li l-Fondi ta' l-EDF huma amministrati mill-Bank Ewropew għall-Investiment (BEI), mhumiex ivverifikati mill-Qorti ta' l-Awdituri u kkontrollati mill-Parlament bħala parti mill-proċedura ta' kwittanza, huma xorta inklużi fil-kontijiet ta' l-EDF; iqis li l-informazzjoni relatata ma' dawn il-fondi (ammonti skond it-tip ta' użu; idea ġenerali tar-riżultati) mogħtija lill-awtorità tal-kwittanza responsabbli li tiffirma l-kontijiet ta' l-EDF tippermetti li titjieb it-trasparenza; jistieden lill-BEI u lill-Kummissjoni jfornu din l-informazzjoni u jerġgħu jinkluduha fir-rapporti tagħhom dwar l-EDF; Dikjarazzjoni ta' assigurazzjoni 12. jinnota li bl-eċċezjoni ta' problemi relatati ma' dan li ġej, il-Qorti ta' l-Awdituri [19] hija ta' l-opinjoni li l-kontijiet jirriflettu realment id-dħul u l-infiq tas-sitt, tas-seba', tat-tmien u tad-disa' EDF: a) l-assi mhux kompluti minħabba li l-Kummissjoni ma nvestigatx biżżejjed il-parti ta' l-avvanzi li għadhom pendenti, jridu jitħallsu lura lill-EDF mid-debituri; b) id-dispożizzjonijiet ta' djun dubbjużi mhux kompleti ma jirriflettux il-livell veru ta' djun mitlufa; c) l-inaffidabilità tal-bilanċi tal-fondi Stabex li jidhru f'rapport mehmuż mar-rapport finanzjarju (832 miljun EUR) ; 13. Josserva li, skond ir-rapport annwali tal-Qorti ta' l-Awdituri, ir-rapport ta' l-attività tad-direttur ġenerali ta' l-Europe Aid ma jsemmix in-nuqqasijiet importanti tal-kontroll intern; jinnota li dawn n-nuqqasijiet jikkonsistu l-aktar f'verifiki u tkomplija insuffiċjenti u li n-nuqqasijiet fil-kapaċità tat-tmexxija ta' l-uffiċjali nazzjonali responsabbli, joħolqu ammont ikbar ta' xogħol għad-delegazzjonijiet; jitlob lill-Kummissjoni sabiex tieħu l-miżuri xierqa sabiex dan ir-rapport isir; 14. Jinnota li f'dak li jirrigwarda t-tranżazzjonijiet bażiċi, l-Qorti ta' l-Awdituri tqis li d-dħul li ġie kkalkulat fil-kontijiet, l-għotjiet ta' l-EDF kif ukoll l-obbligi u l-ħlasijiet li saru matul is-sena finanzjarja, meta jitqiesu b'mod globali, huma kollha legali u regolari; 15. Ifakkar li l-Qorti ta' l-Awdituri fir-rapport annwali tagħha tenfasizza li fil-każ ta' irregolaritajiet intenzjonati u ta' atti ta' korruzzjoni mwettqa' barra mill-ambjent ta' kontroll tal-Kummissjoni, dawn ma jistgħux ikunu minn natura tagħhom, skoperti b'manjiera sistematika permezz ta' l-applikazzjoni tal-politiki u l-prattiċi ta' verifika tal-Qorti ta' l-Awdituri; iqis għalhekk li l-Kummissjoni għandha tkun ċerta mill-azzjonijiet kollha tagħha dwar l-għajnuna barranija: - sabiex l-ambjent ta' kontroll tagħħha ikun protett, estiż, imsaħħaħ u aktar effikaċi - sabiex tkun assigurata protezzjoni għal kull min jirraporta frodi, irregolaritajiet u amministrazzjoni ħażina kemm fi ħdan is-servizzi tal-Kummissjoni u l-organizzazzjonijiet intermedjarji tagħha, u kemm fi ħdan l-uffiċjali regolaturi nazzjonali u l-organizzazzjonijiet benefiċjarji filwaqt li tkun konxja mir-rakkomandazzjoni nru 9 tagħha msemmija hawn fuq; Rapport finanzjarju 16. Jifraħ għat-titjib fil-kwantità u l-kwalità tar-rapport finanzjarju, iżda bħall-Qorti ta' l-Awdituri, jistieden lill-Kummissjoni sabiex fil-futur tagħti aktar dettalji f'dan ir-rapport, sabiex ikunu jkunu jistgħu jiġu mqabbla l-ammonti allokati għall-proġetti, l-appoġġ għall-baġit u l-għajnuna mhux prevista li jaqgħu taħt id-disa' EDF u dawk ta' l-EDF preċedenti sabiex ikollha stampa ta' l-ispejjeż amministrattivi; 17. Jilqa' b'sodisfazzjon iż-żieda medja ta' l-istaff għal kull 10 miljun EUR amministrat, minn 4,1 fl-1999 għal 4,8 fl-2004; jiddispjaċih li din iċ-ċifra għada ħafna inqas mill-medja ta' kontributuri Ewropej u issa qed tispiċċa; Responsabbiltà 18. jinnota li filwaqt li l-Kummissarju għall-Iżvilupp u l-Għajnuna Umanitarju huwa responsabbli għall-politika tal-EDF u għall-oqsma speċifiċi dwar proġetti u programmi relatati li huma amministrati mill-EuropeAid, il-Kummissarju għar-Relazzjonijiet Esterni u l-Politika Ewropea għall-Viċinanzi huwa responsabbli għall-politiki ġenerali kollha u l-amministrazzjoni ta' oqsma dwar kif taħdem il-EuropeAid li timplimenta l-EDF; jibqa' mħasseb li n-nuqqas ta' ċarezza dwar ir-responsabbiltà tista' toħloq ambigwitajiet u sistemi li ma jaħdmux tajjeb; jistieden lill-Kummissjoni sabiex tiċċara kif inhuma mqassmin ir-responsabbiltajiet għall-EDF u għall-għajnuna barranija; Implimentazzjoni u RAL 19. Jinnota li l-EuropeAid fl-aħħar ta' l-2004 ikkwotat is-somma ta' 9776 miljun EUR ta' riżorsi li għadhom ma ntefqux (the reste à liquider, or RAL) mill-EDF u l-figura ta' 11607 EUR mill-baġit amministrat minnha; iqis din il-figura għolja wisq u jħeġġeġ lill-Kummissjoni sabiex tħaffef l-implimentazzjoni ta' l-għajnuna barranija; 20. Jenfasizza li għalkemm implimentazzjoni mgħaġġla hija mixtieqa, din fiha nfisha mhijiex biżżejjed biex tikkonkludi li prestazzjoni ta' l-EDF tjiebet – il-kisba akbar ta' l-objettivi hi wkoll meħtieġa; jinnota l-kuntrast bejn l-objettivi u r-riżultati li huma msemmija fir-Rapport Finanzjarju, iżda jitlob lill-Kummissjoni biex tagħmel sforz akbar biex tistabbilixxi objettivi li jistgħu jintlaħqu kif stabbilit fir-Regolament Finanzjarju; 21. jistieden lill-Kummissjoni tistudja jekk hux possibbli li jittieħdu miżuri amministrattivi, leġiżlattivi, tekniċi u oħrajn sabiex tassigura li qabel jiġu ippjanati żidiet oħrajn, ir-riżorsi li għadhom ma ntefqux ikunu kkontrollati aħjar u jitnaqqsu u jsir rapport dwarhom; Appoġġ għall-baġit għall-pajjiżi ACP 22. Jinnota ż-żieda sinifikanti fl-appoġġ għall-baġit, b'nefqa ta' 624 miljun EUR fi 23 pajjiż ACP fl-2004; jirrikonoxxi li l-appoġġ għall-baġit jista' jikkontribwixxi b'mod effettiv biex iseħħu l-objettivi li jitnaqqas il-faqar u titjieb l-amministrazzjoni tal-finanzi pubbliċi tal-pajjiżi benefiċjarji, speċjalment billi jagħtihom sens ikbar ta' 'proprjetà'; jistieden lill-Kummissjoni taġġusta l-istrumenti tagħha sabiex tevalwa r-riformi ekonomiċi u l-kwalità ta' l-amministrazzjoni tal-finanzi pubbliċi bħala kundizzjonijiet għall-eliġibbilità għall-appoġġ tal-baġit bi qbil ma' l-Artikolu 61(2) tal-Ftehima ta' Cotonou [20]; 23. Jappoġġja l-isforzi tal-Kummissjoni biex tintroduċi u ttejjeb l-istrumenti neċessarji għall-monitoraġġ u l-evalwazzjoni tal-progress li jkun sar fl-implimentazzjoni tar-riforma tal-finanzi pubbliċi fil-pajjiżi benefiċjarji; jistenna deċiżjonijiet u ftehim għall-iffinanzjar, kif ukoll kif ukoll għall-użu ta' għodda xierqa għall-monitoraġġ ta' l-implimentazzjoni ta' riformi sabiex ikunu ppreżentati b'manjiera aktar strutturata, u sabiex tindika b'mod ċar jekk ir-riformi tal-finanzi pubbliċi f'pajjiżi benefiċjarji humiex mexjin fid-direzzjoni t-tajba. 24. Jistenna li l-Kummissjoni tagħti attenzjoni speċjali għall-ġbir tad-dħul domestiku u tieħu azzjoni sabiex tiġġieled il-frodi u l-korruzzjoni fil-pajji ¿i benefiċjarji, u sabiex tagħmel aktar sforzi biex tikkunsidra oqsma oħra li għandhom konnessjoni ma' l-implimentazzjoni tar-riformi tal-finanzi pubbliċi; 25. Jistieden lill-Kummissjoni sabiex itejjeb fejn hu possibbli, ir-relazzjonijiet tagħha fuq livell lokali ma' kontributuri oħra speċjalment rigward informazzjoni dwar l-allokazzjoni u l-infiq ta' l-għajnuna baġitarja bil-ħsieb li ttejjeb il-pjan u l-programm tar-riformi tal-finanzi pubbliċi u għalhekk l-evalwazzjoni tal-kwalità u l-effettività ta' riformi bħal dawn; 26. Iħeġġeġ lill-Kummissjoni sabiex tinforza u tagħmel aktar sistematika l-koperazzjoni tagħha ma' l-istituzzjonijiet għoljin tal-verifika u tistieden biex sa fejn hu possibli, il-gvernijiet tal-pajjiżi beneficjarji jassiguraw involviment parlamentari aktar attiv fil-verifika u fil-proċess ta' riforma tal-finanzi pubbliċi; Istituzzjonijiet Għoljin tal-Verifika 27. Ifakkar fl-importanza li jagħtu l-Parlament, il-Kunsill u l-Qorti ta' l-Awdituri lill-parteċipazzjoni ta' l-istituzzjonijiet Għoljin tal-Verifika tal-pajjiżi ACP fil-kontroll ta' l-EDF [21] 28. jinnota li l-Kummissjoni qed tikkonsidra modalitajiet differenti fl-appoġġ u l-promozzjoni ta' l-irwol ta' l-Istituzzjonijiet Għoljin tal-Verifika fil-pajjiżi ACP; jitlob rapport dwar l-evalwazzjoni ta' diversi għażliet li qed jiġu kkunsidrati u l-progress ta' l-implimentazzjoni tagħhom li jrid jiġi sottomess qabel il-kwittanza li jmiss; L-Ibbaġitjar 29. Iqis li l-ibbaġitjar ta' l-EDF ineħħi ħafna mill-kumplikazzjonijiet u d-diffikultajiet li toħloq l-implimentazzjoni ta' l-EDF suċċessivi, jgħin biex jitħaffef il-proċess ta' ħlas u jelimina d-defiċit demokratiku kurrenti; 30. Ifakkar fir-riżoluzzjoni tiegħu tat- 8 ta' Ġunju 2005 li fiha kien iddikjara : "Fondi Ewropej għall-Iżvilupp (EDF): ifakkar li l-Parlament Ewropew appoġġja bis-sħiħ l-integrazzjoni ta' l-EDF fil-baġit ġenerali ibbażata fuq il-prinċipju ta' l-unità tal-baġit u għal raġunijiet ta' trasparenza, iżda josserva li f'termini finanzjarji, l-ibbaġitjar ma għandux itellef politiki oħrajn; għalhekk jenfasizza li l-ibbaġitjar huwa aċċettabbli biss jekk il-limiti totali tal-qafas finanzjarju iġib riżorsi ġodda fil-baġit ġenerali; jenfasizza li l-approprjazzjonijiet ibbaġitjati għandhom ikunu stabbiliti b'mod ċar sabiex ikunu evitati effetti negattiv fuq il-pajjiċi ACP; jenfasizza li l-integrazzjoni ta' l-EDF fil-baġit ġenerali għandu jkun ibbażat fuq il-prinċipju ta' sħubija mal-pajjiżi ACP"; 31. Jiddispjaċih li fl-laqgħa tal-Kunsill Ewropew fi Brussell fil- 15 u s- 16 ta' Diċembru 2005, ma ntlaħaqx ftehim dwar l-ibbaġitjar ta' l-EDF, iżda jifraħ li l-Istati Membri ftehmu li jallokaw 22682 miljun EUR skond il-prezz kurrenti għal koperazzjoni mal-pajjiżi ACP għal perijodu 2008-2013; jistieden madanakollu lill-Kunsill u lill-Kummissjoni sabiex ikomplu jaħdmu għall-inkorporazzjoni ta' l-EDF fil-baġit ġenerali; jistenna d-deċiżjoni finali dwar il-Prospettiva Finanzjarja 2007-2013 li għandha toħroġ mill-ftehima bejn il-Parlament u l-Kunsill dwar il-ftehima interistituzzjonali l-ġdida; Devoluzzjoni ta' l-amministrazzjoni ta' l-għajnuna u ta' l-appoġġ 32. Jappoġġja d-devoluzzjoni tar-riżorsi u tal-poteri sabiex jittieħdu deċiżjonijiet tal-Kummissjoni lill-delegazzjonijiet tal-Kummissjoni; jistenna li l-istruttura l-ġdida ta' l-organizzazzjoni tikkontribwixxi għal implimentazzjoni b'inqas intoppi ta' l-obbligi u tal-ħlasijiet u sabiex tkun assigurata t-tkomplija tal-proġetti; 33. Jinnota r-riskji tal-proċess tad-devoluzzjoni lill-delegazzjonijiet tal-Kummissjoni fil-pajjiżi ACP, bħal per eżempju d-diffikultajiet biex jinstab staff xieraq kif ukoll il-possibiltà li jkun hemm nuqqas ta' qbil bejn delegazzjonijiet tal-Kummissjoni fl-interpretazzjoni tar-regoli; jenfasizza l-ħtieġa li jitjiebu r-regoli u li jinstab bilanċ bejn fuq naħa waħda l-mekkaniżmi li jsaħħu l-kontroll u l-bżonn li jsiru rapporti u minn naħa l-oħra s-sistema sabiex jitħaffef u jsir aktar effiċjenti l-proċess li permezz tiegħu d-delegazzjonijiet jieħdu d-deċiżjonijiet u li jidentifika deċiżjonijiet prinċipali dwar proġetti; 34. Jilqa' l-fatt li l-proċess ta' devoluzzjoni issa ġie estiż għal kważi d-delegazzjonijiet kollha; jitlob li jkun assigurat li d-devoluzzjoni tar-riżorsi u tal-poteri sabiex jittieħdu deċiżjonijiet se jkunu akkumpanjati mit-taħriġ xieraq ta' l-istaff u mill-kontrolli meħtieġa; jitlob rapport dwar il-progress tal-proċess tad-devoluzzjoni, b'deskrizzjoni tal-benefiċċji mistennija b'indikaturi li jistgħu jkunu kwantifikati, bir-riżultati li nkisbu sa issa u bid-dettalji ta' l-istrutturi ta' kontroll fi ħdan id-delegazzjonijiet, inkluż l-istat ta' l-implimentazzjoni ta' l-istandards tal-kontroll intern; Il-Fondi Stabex 35. Jinnota li l-Kummissjoni temmet l-inventarju tal-fondi Stabex fl-2004, li juri li ċertu pajjiżi ACP ma provdewx ir-Rapporti Finanzjarji meħtieġa u li b'riżultat ta' dan, somma mhux magħrufa tal-bilanċ tal-bank iddikjarat ta' EUR 832 miljun ma kinitx iċċertifikata mill-Kummissjoni fuq il-bażi ta' dokumenti affidabbli. itenni t-talba tiegħu tas-sena li għaddiet lill-Kummissjoni sabiex din taħdem mal-pajjiżi benefiċjarji sabiex isaħħu l-kontrolli u sabiex jassiguraw li l-fondi li għadhom pendenti jintnefqu malajr kemm jista' jkun; L-istandards ta' kontroll intern 36. Jilqa' l-isforzi tal-Kummissjoni fil-kontroll intern; madanakollu huwa mħasseb mill-fatt li l-kummissjoni qed tikkuntenta bil-minimu biss tar-rekwiżiti meħtieġa għal ċertu standards ta' kontroll; jistieden lill-Kummissjoni tagħmel rapport dwar kemm l-istandards ta' kontroll qed ikunu osservati; Viżibilità u Trasparenza 37. Iħeġġeġ lill-Kummissjoni biex fl-interess ta' trasparenza akbar u informazzjoni aħjar dwar l-affidabilità u t-tmexxija tajba b'konnessjoni ma' l-implimentazzjoni tas-sitt, tas-seba', tat-tmien u tad-disa' EDF, tiċċara t-tweġiba tagħha għat-talba ta' aktar spjegazzjonijiet dwar punti fundamentali mressqa mill-Qorti ta' l-Awdituri f'kapitoli 1, paragrafu 8(a) tar-rapport annwali tagħha li jitratta ż-żieda fir-riżorsi tad-disa' EDF, b'riferenza speċifika għall-punt dwar l-għajnuna mogħtija lir-Repubblika Demokratika tal-Kongo; 38. Jirrikonoxxi l-progress li sar mill-Kummissjoni sabiex tassigura profil għola għall-għajnuna barranija tal-Komunità u jħeġġiġha tkompli bl-isforzi tagħha; madanakollu jiddeplora l-fatt li l-pubbliku mhuwiex konxju mill-parteċipazzjoni attiva ta' l-Unjoni Ewropea f'ħafna proġetti u programmi flimkien mal-Ġnus Magħquda u organizzazzjonijiet oħra; jistieden lill-Kummissjoni sabiex tibgħat rapreżentanti tagħha f'dawn l-organizzazzjonijiet bil-għan li: - tassigura li jkun hemm kuxjenza pubblika tal-kontribuzzjoni u tal-parteċipazzjoni ta' l-Unjoni Ewropea, - tistabbilixxi dispożizzjonijiet li jippermettu li jsiru eżerċizzji ta' evalwazzjoni, ta' verifika u ta' kontroll xierqa anke għall-proġetti u l-programmi konġunti jew dawk li huma possibbli permezz ta' organizzazzjoniet internazzjonali jew NGOs. [1] ĠU C 301, 30.11.2005, p. 249. [2] ĠU C 301, 30.11.2005, p. 261. [3] ĠU C 249, 7.10.2005, p. 1. [4] Rapport ippublikat mid-Dipartiment ta' l-Informazzjoni tan-Nazzjonijiet Uniti, DPI/2390-Mejju 2005,http://millenniumindicators.un.org. [5] ĠU C 277, 1.10.2001, p. 130. [6] ĠU C 320, E , p 142 15.12.2005. [7] Testi adottati, P6_TA(2005)0224. [8] Testi adottati, P6_TA(2005)0445. [9] ĠU L 317, 15.12.2000, p. 3. [10] ĠU L 156, 29.5.1998, p. 108 [11] ĠU L 317, 15.12.2000, p. 355. [12] ĠU L 191, 7.7.1998, p. 53. [13] ĠU L 83, 1.4.2003, p. 1. [14] Komunikat tal-Kummissjoni dwar ir-riforma fl-amministrazzjoni ta' l-għajnuna barranija, adottata mill-Kummissjoni fis- 16 ta' Mejju 2000. [15] Dikjarazzjoni tal-Kunsill u tal-Kummissjoni dwar il-politika ta' żvilupp tal-Komunità Ewropea, adottata mill-Kunsill għall-Affarijiet Ġenerali (Żvilupp) ta' l- 10 ta' Novembru 2000. [16] Rapport Speċjali nru 4/2005, paragrafu 63. [17] ĠU L 196, 27.7.2005, p. 155. [18] Risposta għall-mistoqsija 1.4 tal-kwestjonarju tal-Kumitat għall-Iżvilupp (DEVE). [19] Qorti ta' l-Awdituri, rapport annwali relattiv għall-eżerċizzju 2004, p. 261. [20] "Għajnuna baġitarja diretta bħala appoġġ għar-riformi makro-ekonomiċi u settorjali għandhom jingħataw fejn hemm:a)amministrazzjoni ta' l-infiq pobbliku trasparenti, responsabbli u effettiva biżżejjed;b)politiki makro-ekonomiċi u settorjali definiti sewwa, stabbiliti mill-pajjiż stess u li hemm ftehim dwaru fost il-kontributuri prinċipali tiegħu, uc)ir-regoli tas-swieq pubbliċi magħrufa u trasparenti." [21] Ara l-paragrafi 21 sa 24 tar-riżoluzzjoni li fiha l-kummenti li jakkumpanjaw id-deċiżjoni dwar il-kwittanza tal-Kummissjoni rigward l-implimentazzjoni tal-baġit ts-sitt, tas-seba' u tat-tmien Fond Ewropew għall-Iżvilupp għas-sena finanzjarja 2002 (ĠU L 330 4.11.2004, p. 128). --------------------------------------------------